## Odluka Ustavnog suda Republike Hrvatske broj:U-II-5190/2005 od 6. prosinca 2006.

### NN 2/2007 (4.1.2007.), Odluka Ustavnog suda Republike Hrvatske broj:U-II-5190/2005 od 6. prosinca 2006.

# USTAVNI SUD REPUBLIKE HRVATSKE

**183**

Ustavni sud Republike Hrvatske, u sastavu Petar Klarić, predsjednik Suda, te
suci Marijan Hranjski, Mario Kos, Ivan Matija, Ivan Mrkonjić, Jasna Omejec,
Željko Potočnjak, Agata Račan, Emilija Rajić, Smiljko Sokol, Nevenka Šernhorst,
Vice Vukojević i Milan Vuković, odlučujući o prijedlogu Petra Marije Radelja iz
Zagreba, za pokretanje postupka za ocjenu suglasnosti drugog propisa s Ustavom i
zakonom, na sjednici održanoj 6. prosinca 2006. godine, donio je

## ODLUKU

I. Pokreće se postupak za ocjenu suglasnosti s Ustavom i zakonom te se ukida dio
odredbe članka 5. Odluka o prirezu porezu na dohodak (»Narodne novine«, broj
150/05.), koju je donijelo Gradsko vijeće Grada Križevaca, koji glasi: *»Ova
Odluka stupa na snagu osmog dana od dana objave u »Službenom vjesniku Grada
Križevaca«, a primjenjuje se od 1. siječnja 2006. godine«.*
II. Ova odluka objavit će se u »Narodnim novinama«.

```
Obrazloženje
```

1. Petar Marija Radelj podnio je Ustavnom sudu prijedlog za pokretanje postupka
za ocjenu ustavnosti Odluke o prirezu porezu na dohodak (»Narodne novine«, broj
150/05.), koju je donijelo Gradsko vijeće Grada Križevaca.
Ističe da je stupanje na snagu te Odluke uređeno protivno izričitoj odredbi
članka 95. Zakona o financiranju jedinica lokalne i područne (regionalne)
samouprave (»Narodne novine«, broj 117/93., 69/97., 33/00., 73/00., 127/00.,
59/01., 117/01., 150/02. i 147/03.), kojom je propisano da se odluka grada o
prirezu porezu na dohodak mora objaviti u »Narodnim novinama«i stupa na snagu
osmog dana od objave. Naime, odredbom članka 5. navedene Odluke propisano je da
ta Odluka stupa na snagu osmog dana od dana objave u Službenom vjesniku Grada
Križevaca, a ne od objave u »Narodnim novinama«. Dakle, kako navedena Odluka ima
ništavu odredbu o stupanju na snagu, ona po samome pravu nije mogla stupiti na
snagu niti proizvoditi pravne učinke, te je valja poništiti.
Stoga predlagatelj smatra da ta Odluka nije suglasna vladavini prava kao
najvišoj vrednoti ustavnog poretka (članak 3. Ustava), kao i načelu suglasnosti
drugih propisa s Ustavom i zakonom (članak 5. Ustava), te načelu o stupanju na
snagu propisa, propisanom odredbom članka 89. Ustava, te predlaže pokretanje
postupka i poništenje, a podredno ukidanje osporene Odluke.
2. Tijekom ustavnosudskog postupka prijedlog je dostavljen na očitovanje
Gradskom vijeću Grada Križevaca, koje je dostavilo očitovanje 3. i 8. kolovoza
2006. godine.

*Prijedlog je djelomice osnovan.*

3. Mjerodavne odredbe Ustava Republike Hrvatske, prema ocjeni Ustavnog suda, za
ocjenu ustavnosti osporene Odluke o gradskim porezima su:

*Članak 3.*

*Sloboda (...) vladavina prava (...) najviše su vrednote ustavnog poretka
Republike Hrvatske i temelj za tumačenje Ustava.
Članak 89. stavci 2. i 4.
Propisi tijela koja imaju javne ovlasti prije stupanja na snagu moraju biti
objavljeni na dostupan način u skladu sa zakonom.
Zakon i drugi propisi državnih tijela i tijela koja imaju javne ovlasti ne mogu
imati povratno djelovanje.*4. Odluku o prirezu poreza na dohodak donijelo je Gradsko vijeće Grada Križevaca
na temelju članka 30.a. Zakona o financiranju jedinica lokalne i područne
(regionalne) samouprave (»Narodne novine«, broj 117/93., 69/97., 33/00., 73/00.,
59/01., 107/01., 150/02. i 147/03.) i članka 18. Statuta Grada Križevaca
(»Službeni vjesnik Grada Križevaca«, broj 6/01. i 7/01.), na 6. sjednici
održanoj 14. prosinca 2005. godine.
Odluka je objavljena u »Narodnim novinama«, broj 150 od 21. prosinca 2005.
godine i u »Službenom vjesniku« Grada Križevaca od 15. prosinca 2005. godine.
Odredbom članka 5. Odluke propisano je:
*Ova Odluka stupa na snagu osmog dana od dana objave u »Službenom vjesniku Grada
Križevaca«, a primjenjuje se od 1. siječnja 2006. godine. Ova Odluka objavit će
se i u »Narodnim novinama«.*5. Za ocjenu zakonitosti osporene Odluke mjerodavna je odredba članka 95. Zakona
o financiranju jedinica lokalne i područne (regionalne) samouprave, koja
propisuje:
*Odluka grada o prirezu poreza na dohodak mora se objaviti u »Narodnim novinama«i
stupa na snagu osmoga dana od objave.*6. U konkretnom slučaju prva rečenica članka 5. Odluke u suprotnosti je s
odredbom članka 95. Zakona o financiranju jedinica lokalne i područne
(regionalne) samouprave, odnosno ista je protuzakonita. Naime, sve odluke
gradova o prirezu poreza na dohodak moraju se objaviti u »Narodnim novinama«, a
stupaju na snagu osmoga dana od objave.
Propisavši stupanje na snagu navedene Odluke osmoga dana od dana njezine objave
u »Službenom vjesniku Grada Križevaca«, Gradsko vijeće Grada Križevaca postupilo
je suprotno navedenoj izričitoj zakonskoj odredbi.
Stoga takvo normativno rješenje ne udovoljava zahtjevima vladavine prava –
pravne sigurnosti objektivnog pravnog poretka, propisanim člankom 3. Ustava.
Takvo rješenje ujedno nije suglasno s odredbom članka 89. stavka 2. Ustava.
7. Slijedom navedenog, Ustavni sud je utvrdio da osporena Odluka ima
protuzakonitu odredbu o stupanju na snagu, koja nije suglasna s odredbama
članaka 3. i 89. stavka 2. Ustava.
Stoga je Ustavni sud ukinuo prvu rečenicu članka 5. Odluke. Pri tome, Ustavni
sud utvrđuje da je osporena Odluka stupila na snagu, prema odredbi članka 95.
Zakona o financiranju jedinica lokalne i područne (regionalne) samouprave,
osmoga dana od dana njezine objave u »Narodnim novinama«. Osporena Odluka
objavljena je u »Narodnim novinama«, broj 150 od 21. prosinca 2005. godine, te
je stupila na snagu 29. prosinca 2005. godine.
Stoga je, na temelju odredbe članka 55. stavaka 1. i 2. Ustavnog zakona o
Ustavnom sudu Republike Hrvatske (»Narodne novine«, broj 99/99., 29/02. i 49/02.
– pročišćeni tekst), odlučeno kao u izreci (točka I.).
Objava ove odluke (točka II. izreke) temelji se na odredbi članka 29. Ustavnog
zakona o Ustavnom sudu Republike Hrvatske.

Broj: U-II-5190/2005
Zagreb, 6. prosinca 2006.

USTAVNI SUD REPUBLIKE HRVATSKE
Predsjednik
**dr. sc. Petar Klarić**, v. r.

Odluka, NN 2/2007-183
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)